Makan a la Pinoy: Ginettaan a tambo-tambong
January 26, 2014 in Featured, food by editors
By BRENDA S. DACPANO
www.nordis.net
Tambo-tambong, ginataang bilo-bilo, ginataang halo-halo, kineled wenno kineler… aniaman ti awagyo ditoy ket maibagay iti nalam-ek a klima. Maysa kadagiti maibilang a comfort food tayo a Pilipino.Ramen ti tambo-tambong:
1 ½ tasa a napulbos a diket (wenno ½ kilo a tapong)
½ – ¾ tasa a danum
2 niog, naigad
4 tasa nga apag-anam-am (lukewarm) a danum
2-3 tasa a danum
1 tasa a bagas ti kamote, naukisan ken naiwa iti sanga-pulgada pakwadrado
3 a naluom a dippig, naiwa a pakwadrado
1-2 tasa a naluto a sago
½ – 1 tasa a naluom a langka, naiwa iti naingpis a paatiddog
1 kutsarita nga asin
1/3 – 1 tasa nga asukar
½ kutsarita nga anis (no agusar)
Iti dakkel a malukong wenno mixing bowl, paglauken ti napulbos a diket ken ½ – ¾ tasa a danum. Imasa daytoy aginggana agbalin a dough. Mangpirit iti bassit a pagbukelen a kasla holen. Uliten daytoy aginggana maaramid amin ti tapong. Ikabil iti bigao wenno tray a nawarakiwakan ti arina, gawgaw wenno pulbos a diket tapno saan nga agtitipkel dagiti tambo-tambong.
Danuman ti naigad a niog iti maysa tasa nga apag-anam-am a danum. Pespesen tapno maala ti umuna a pespes ti getta wenno kakang-gata. Sagaten daytoy ken ireserba ti kakang-gata. Danuman manen ti niog iti 2-3 a tasa nga apag-anam-am a danum. Pespesen ken sagaten.
Ikabil ti getta iti dakkel a kaserola. Nayonan ti 2-3 tasa a danum. Pagbureken santo ipisok ti saba ken bagas ti kamote. Timplaan ti bassit nga asin. Ipisok ti sago ken diket kalpasan ti sangapulo a minutos wenno no naluton ti kamote ken saba. Ilaok ti asukar ken anis. Kiwaren tapno saan nga agdedekket dagiti tambo-tambong. Ipisok ti langka. Agtapaw dagiti diket no naluton.
Sakbay nga adawen, ikiwar nga umuna ti kakang-gata. Idasar a napudot. # nordis.net
ilo_Latn eng_Latn slk_Latn kab_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ceb_Latn ilo_Latn ilo_Latn ilo_Latn ilo_Latn ilo_Latn